CELEX: 52011PC0718
Language: ro
Date: 2011-11-10
Title: Propunere comună de REGULAMENT AL CONSILIULUI de modificare a Regulamentului (CE) nr. 131/2004 al Consiliului de impunere a unor măsuri restrictive împotriva Sudanului

|
			
		
		
		52011PC0718
		
			Propunere comună de REGULAMENT AL CONSILIULUI de modificare a Regulamentului (CE) nr. 131/2004 al Consiliului de impunere a unor măsuri restrictive împotriva Sudanului /* COM/2011/0718 final - 2011/0318 (NLE) */
			
				
		
		
			
			   	EXPUNERE DE MOTIVE
1. Decizia Consiliului 2011/423/PESC din 18
iulie 2011 privind măsuri restrictive împotriva Sudanului și a
Sudanului de Sud abrogă Poziția comună 2005/411/PESC și
modifică domeniul de aplicare al măsurilor restrictive, pentru a
reflecta crearea statului Sudanul de Sud, în urma referendumului privind
independența din ianuarie 2011.
2. Prin urmare, Regulamentul (CE) nr. 131/2004
al Consiliului trebuie modificat în consecință.
2011/0318 (NLE)
Propunere comună de
REGULAMENT AL CONSILIULUI
de modificare a Regulamentului (CE) nr. 131/2004
al Consiliului de impunere a unor măsuri restrictive împotriva Sudanului
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 215 alineatul (1),
având în vedere Decizia 2011/423/PESC a
Consiliului din 18 iulie 2011 privind măsuri restrictive împotriva
Sudanului și a Sudanului de Sud și de abrogare a Poziției comune
2005/411/PESC[1],
având în vedere propunerea comună a
Înaltului Reprezentant al Uniunii Europene pentru afaceri externe și
politica de securitate și a Comisiei,
întrucât:
(1)              
La 30 mai 2005, Consiliul a adoptat Poziția
comună 2005/411/PESC[2]
privind adoptarea unor măsuri restrictive împotriva Sudanului.
(2)              
La 18 iulie 2011, Consiliul a adoptat Decizia 2011/423/PESC
privind măsuri restrictive împotriva Sudanului și a Sudanului de Sud
și de abrogare a Poziției comune 2005/411/PESC. Decizia 2011/423/PESC
a modificat domeniul de aplicare al măsurilor restrictive impuse prin
Poziția comună 2005/411/PESC abrogată.
(3)              
Prin urmare, Regulamentul (CE) nr. 131/2004 al
Consiliului trebuie modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 131/2004 al Consiliului
se modifică după cum urmează:
1.           Titlul se înlocuiește cu
următorul text:
„Regulamentul (CE) nr. 131/2004 al Consiliului din
26 ianuarie 2004 de impunere a unor măsuri restrictive împotriva Sudanului
și a Sudanului de Sud.”
2.           Articolul 2 se modifică
după cum urmează:
„Articolul 2
Sunt interzise următoarele:
(a) acordarea, vânzarea, furnizarea sau transferul
de asistență tehnică pentru activități militare sau
pentru livrarea, fabricarea, întreținerea și utilizarea armamentului
și a materialelor conexe de orice tip, inclusiv armele și
munițiile, vehiculele și echipamentele militare, echipamentele
paramilitare și piesele componente și de schimb ale acestora, direct
sau indirect, oricărei persoane, oricărei entități sau
oricărui organism care se află pe teritoriul Sudanului sau al Sudanului
de Sud sau în scopul utilizării în aceste țări;
(b) finanțarea sau furnizarea de
asistență financiară pentru activități militare, în
special subvenții, împrumuturi sau asigurări ale creditelor de
export, cu ocazia oricărei vânzări, furnizări, a oricărui
transfer sau export de armament și materiale conexe de orice tip sau a
oricărei acordări, vânzări, furnizări sau a oricărui
transfer de servicii conexe de asistență tehnică, direct sau
indirect, oricărei persoane, oricărei entități sau
oricărui organism care se află pe teritoriul Sudanului sau al
Sudanului de Sud sau în scopul utilizării în aceste țări.”
3.           Articolul 5 se modifică
după cum urmează:
„Articolul 5
Articolele 2 și 3 nu se aplică
îmbrăcămintei de protecție, inclusiv veste antiglonț
și căști militare, exportate temporar în Sudan sau în Sudanul de
Sud de personalul Organizației Națiunilor Unite, de personalul
Uniunii Europene sau personalul statelor sale membre, de reprezentanții
mass-mediei, de personalul umanitar și de asistență pentru
dezvoltare și de personalul asociat, exclusiv pentru uzul personal al
acestora.”
Articolul 2
Prezentul regulament intră în vigoare în
ziua următoare datei publicării în Jurnalul Oficial al Uniunii
Europene.
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles, […].
                                                                       Pentru
Consiliu
                                                                       Președintele
                                                                       […]
[1]               JO L 188, 19.7.2011, p. 20. 
[2]                      JO L 139, 2.6.2005, p. 25.